Trønder-Avisa

Trønder-Avisa er en dagsavis som utgis i Nord-Trøndelag. Sjefredaktør og administrerende direktør er Sivert Rossing. Hovedredaksjonen ligger på Steinkjer, men avisen har også avdelingskontorer i Stjørdal, Levanger, Verdal og Grong. Avisen leses stort sett over hele Nord-Trøndelag, men har høyest dekningsgrad på Innherred. I Namdalen konkurrerte avisen tidligere med Namdalsavisa, som den nå eier og samarbeider redaksjonelt med, og i Stjørdalsdistriktet konkurrerer den med Adresseavisen og Bladet, som er en del av Polaris Media. Trønder-Avisa har en samarbeidsavtale med Amedia.

Historie 
Trønder-Avisa ble etablert ved det tyske angrepet på Norge i 1940, etter at store deler av Steinkjer ble lagt i ruiner av tyske bombefly den 21. og 22. april. Lokalene til begge de konkurrerende avisene, Inntrøndelagen (Venstre) og Nord-Trøndelag og Nordenfjeldske Tidende (Bondepartiet), brant ned til grunnen. De to redaktørene, Olav Hougen og Johannes Kjesbu, la rivaliseringen til side og bestemte seg for å utgi en fellesavis inntil situasjonen kunne normaliseres. De fikk trykkeriet som produserte lokalavisa i Verdal til å trykke avisen. Første nummer av Nord-Trøndelag & Inntrøndelagen utkom 29. mai 1940.

I 1942 ble redaktørene avsatt av den tyske okkupasjonsmakten, som innsatte sin egen redaktør. Hougen og Kjesbu endte i tysk fangenskap på Falstad konsentrasjonsleir, og Hougen døde som følge av påkjenningene fangenskapet påførte ham. Kjesbu tiltrådte etter frigjøringen og satt som redaktør helt frem til 1950.

Den 15. september 1952 ble sammenslåingen av de to avisene permanent, da navnet ble endret til Trønder-Avisa, som formelt ble et talerør for både Venstre og Senterpartiet annenhver dag. I 1964 skifter avisen fra å trykke med blysats til teletypeperforering i forbindelse med nye lokaler. Den 12. april 1972 skifter avisen til berlinerformat. I 1980 flyttet man til nye lokaler, de lokalene avisen fremdeles holder til i. Avisen gikk over til tabloidformat i 2000, og trykkingen ble flyttet til Adressatrykk i Trondheim, da Trønder-Avisas gamle trykkeri var nedslitt og anskaffelse av nytt trykkeriutstyr ble for kostbart. Avisen trykkes nå hos Polaris Trykk på Orkanger.

I 1994 kjøpte A-pressen 9,33 prosent av aksjene i Trønder-Avisa, en aksjepost som ble beholdt i 15 år fram til april 2009. Da kjøpte Trønder-Avisa selv tilbake aksjene, etter at A-pressen hadde gjennomført flere forsøk på å få en sterkere posisjon i mediehuset uten å lykkes. Den gang ble A-pressen beskrevet som «en konstruktiv og grei eier» av sjefredaktør og administrerende direktør Arve Løberg. «Men selskapet har ikke ønsket å slippe konsernet ytterligere inn på eiersiden. Derfor var det naturlig at vi ble enige om et utkjøp,» sa han ifølge Nettavisen.

I mai 2010 var Trønder-Avisa den siste større avisen som ikke var eid av et av de fire norske mediekonsernene; Schibsted, Edda Media, Polaris Media eller A-pressen. Tirsdag 11. mai 2010 ble, med knapt flertall, Polaris Medias oppkjøp av 10,1 % av aksjene i avisa godkjent av generalforsamlingen i AS Nord-Trøndelag. Trønder-Avisa eier lokalavisene Steinkjer-Avisa (kjøpt 1999), Inderøyningen, Lokalavisa Verran-Namdalseid (etablert 2009 og fusjonert med Steinkjer-Avisa i august 2017) og Snåsningen (kjøpt i 2010). Fra 1993 til 2016 var Trønder-Avisa først eneeier, senere deleier, av lokalavisa Ytringen i Ytre Namdalen.

Sommeren 2015 kjøpte Trønder-Avisa Namdalsavisa fra Amedia, og fikk med dette kontroll over begge dagsavisene i fylket. De to avisene har fra 2017 et omfattende redaksjonelt samarbeid.

Etter forhandlinger fra høsten 2017 ble det klart 2. februar 2018 at Polaris ville kjøpe seg opp i avisa gjennom å overta hele LL Inntrøndelagen og deler av AS Nord-Trøndelag. Polaris ville slik få 56 prosent av aksjene, AS Nord-Trøndelag få 44 prosent. Forslaget fikk imidlertid ikke flertall i generalforsamlingen til LL Inntrøndelag, og etter flere uker med nye forhandlinger og etter at også et forslag om rettet emisjon ble avvist, ble det i juni 2018 klart at eierskapet fortsetter som tidligere.

11. februar 2020 vedtok et enstemmig konsernstyre i TA-gruppen å undertegne en tiårig samarbeidsavtale med Amedia. Med dette er også det ti år lange samarbeidet med Polaris over.

Ansvarlige redaktører 
Fra 1959 til 1996 hadde Trønder-Avisa to sidestilte ansvarlige redaktører, ansatt av hvert sitt eierselskap.

 Olav Hougen 1940–1942 (avsatt av okkupasjonsmyndighetene i 1942)
 Johannes Kjesbu 1940–1949 (avsatt av okkupasjonsmyndighetene 1942–1945)
 Arnulf Juul-Wedde 1950–1959
 Henrik Bartnes (konstituert) 1959
 Thorbjørn Wale 1959–1972
 Gregar Rekaa 1959–1979
 Fritjov Øverland 1972–1978
 Johannes Brandtzæg 1979–1996
 Karl R. Ertsaas 1979–1985
 Paul Ola Kjerkreit 1986–1996
 Hans Brattås 1996–1998
 Ole Erik Almlid 1998 (konstituert)
 Knut Grenstad 1998–2001
 Arnulf Gotvasli 2001 (konstituert)
 Arve Løberg 2001–2015
 John Arne Moen 2015–2021
 Sivert Rossing 2021–d.d.

Opplag 
Bekreftede netto opplagstall fra Mediebedriftenes Landsforening:

Referanser

Eksterne lenker 
 

Aviser i Trøndelag
Kultur i Steinkjer
Aviser etablert i 1940